Асілак па постаці, сціплы і пяшчотны ў душы — такім памятаюць Настаўніка прадаўжальнікі яго справы. Чалавек, які складае падмурак беларускай культуры, — зыходзяцца ў меркаваннях крытыкі. Доўгі час музычныя творы Аляксандра Шыдлоўскага лічыліся арыгінальнай з’явай, што аніяк не ўпісвалася ў сістэму савецкай папулярнай кампазітарскай песні. Бо натхненне творца чэрпаў з глыбінь нацыянальнай культуры, яго музыка і вершы, зарыентаваныя на фальклорныя традыцыі роднай зямлі, наскрозь прасякнуты светлым пачуццём. Дый сэнс свайго жыцця кампазітар Шыдлоўскі бачыў толькі ў служэнні беларускай народнай песні.